กองทัพไทยตั้ง “พล.อ.ณรงค์” คุมศูนย์ EOC “ดอนเมือง-สุวรรณภูมิ”
ผู้บัญชาการทหารสูงสุด มีคำสั่งแต่งตั้ง “พล.อ.ณรงค์ พฤกษารุ่งเรือง” เป็นผู้บัญชาการเหตุการณ์ ณ ท่าอากาศยานนานาชาติสุวรรณภูมิ และท่าอากาศยานนานาชาติดอนเมือง กำกับดูแลการปฏิบัติงานของศูนย์ปฏิบัติการภาวะฉุกเฉิน (EOC)
กองทัพไทย มีคำสั่งตั้ง “พล.อ.ณรงค์” คุมศูนย์ EOC “ดอนเมือง-สุวรรณภูมิ” ดูแลคนเข้าประเทศ
22 เม.ย. 2565

เว็บไซต์ราชกิจจานุเบกษา เผยแพร่คำสั่งกองบัญชาการกองทัพไทย แต่งตั้งผู้บัญชาการเหตุการณ์ ณ ท่าอากาศยานนานาชาติสุวรรณภูมิ และท่าอากาศยานนานาชาติดอนเมือง ลงนามโดย พล.อ.เฉลิมพล ศรีสวัสดิ์ ผู้บัญชาการทหารสูงสุด วันที่ 20 เมษายน 2565  โดย ระบุว่า เพื่อให้การบังคับบัญชาและกำกับดูแลการปฏิบัติงานของศูนย์ปฏิบัติการภาวะฉุกเฉิน (EOC ) ณ ท่ากาศยานนานาชาติสุวรรณภูมิ และท่าอากาศยานนานาชาติดอนเมือง เกิดการบูรณาการ และประสานงานอย่างมีประสิทธิภาพ และเป็นไปอย่างต่อเนื่อง
จึงมีคำสั่งแต่งตั้งให้ พล.อ.ณรงค์ พฤกษารุ่งเรือง ผู้ทรงคุณวุฒิพิเศษกองบัญชาการกองทัพไทย เป็นผู้บัญชาการเหตุการณ์ ณ ท่าอากาศยานนานาชาติสุวรรณภูมิ และท่าอากาศยานนานาชาติดอนเมือง มีอำนาจหน้าที่บังคับบัญชาและกำกับดูแลการปฏิบัติงานของศูนย์ปฏิบัติการภาวะฉุกเฉิน (EOC) ณ ท่าอากาศยานนานาชาติสุวรรณภูมิ และท่าอากาศยานนานาชาติดอนเมือง เพื่อให้เกิดการบูรณาการ และประสานงานอย่างมีประสิทธิภาพในการปฏิบัติร่วมกับศูนย์ปฏิบัติการแก้ไขสถานการณ์ฉุกเฉินด้านความมั่นคงท่าอากาศยาน รวมทั้งดำเนินการอื่น ๆ ตามที่นายกรัฐมนตรี หรือคณะรัฐมนตรี มอบหมาย
พร้อมกันนี้ ยังแต่งตั้งให้ พล.อ.เบญจพล รังษีภาณุรัตน์ ที่ปรึกษาพิเศษกองบัญชาการกองทัพไทย ,พล.ท.แสงศักดิ์ ละมั่งทอง ผู้ทรงคุณวุฒิพิเศษกองบัญชาการกองทัพไทย และพลโท แสงศักดิ์ ละมั่งทอง ผู้ทรงคุณวุฒิพิเศษกองบัญชาการกองทัพไทย เป็นรองผู้บัญชาการเหตุการณ์ ณ ท่าอากาศยานนานาชาติสุวรรณภูมิ และท่าอากาศยานนานาชาติดอนเมือง มีอำนาจหน้าที่ตามที่ผู้บัญชาการเหตุการณ์ ณ ท่าอากาศยานนานาชาติสุวรรณภูมิ และท่าอากาศยานนานาชาติดอนเมือง มอบหมาย
สำหรับศูนย์ปฏิบัติการภาวะฉุกเฉิน (Emergency Operations Center, EOC) คือหน่วยงานที่ถูกจัดตั้งขึ้นในช่วงในสถานการณ์โควิด-19 เกิดการระบาด  ซึ่งเป็นการปฏิบัติงานร่วมกันของหน่วยงานต่างๆในการตอบโต้การป้องกันโรคได้อย่างสะดวกรวดเร็วในภาวะฉุกเฉินทางสาธารณสุข